1.  ปัจจัยความเสี่ยง

ในปี 2546
บริษัทได้มีนโยบายการบริหารความเสี่ยงอย่างเข้มงวดจึงส่งผลให้บริษัทสามารถลดความเสี่ยงในการประกอบธุรกิจจากปัจจัยต่างๆ
และความเสี่ยงทางการเงิน
ของบริษัทที่คาดว่าจะมีผลกระทบต่อผลตอบแทนจากการลงทุนของผู้ลงทุนอย่างมีนัยสำคัญได้เป็นอย่างดี
อย่างไรก็ตามปัจจัยความเสี่ยงหลักๆ
ที่ยังมีผลกระทบต่อการดำเนินธุรกิจของบริษัทสามารถจำแนกได้ดังนี้

ความเสี่ยงในการพึ่งพาบุคลากร

เนื่องจากธุรกิจกลุ่มบริการด้านเทคโนโลยีสารสนเทศเป็นธุรกิจที่ต้องอาศัยความรู้ความชำนาญเฉพาะด้านของบุคลากรในการให้คำปรึกษาและดำเนินงานให้ประสบผลสำเร็จ
การสูญเสียบุคลากรเหล่านี้ย่อมส่งผลกระทบต่อการดำเนินงานของบริษัท

เพื่อเป็นการลดการพึ่งพาบุคลากร บริษัทจึงได้มีการนำเอาระบบ Capability Maturity Model
(“CMM”)
ซึ่งเป็นแนวทางการปรับปรุงองค์กรให้สามารถดำรงอยู่ได้โดยใช้ระบบการทำงานอย่างมีระเบียบและขั้นตอน
อีกทั้ง บริษัทยังมีนโยบายในการบริหารทรัพยากรบุคคลที่ดี
โดยมุ่งเน้นการพัฒนาความสามารถและความรับผิดชอบของบุคลากร การวางแนวทางวิชาชีพ
(Career Path) ของบุคลากรในแต่ละระดับให้ชัดเจน
การเสริมสร้างความสัมพันธ์ที่ดีระหว่างบุคลากรภายในบริษัท
การให้ทุนการศึกษาสำหรับพนักงานที่มีความสามารถและร่วมงานกับบริษัทมาเป็นระยะเวลานาน
อันจะเป็นการพัฒนาบุคลากรและสร้างขวัญและกำลังใจในการทำงานได้อีกทางหนึ่ง
รวมทั้งการให้ผลตอบแทนที่เหมาะสมและสามารถแข่งขันกับผู้ประกอบการรายอื่นได้

โดยบริษัทสามารถรักษาอัตราการหมุนเวียนของพนักงาน (Turnover Ratio)
ของบริษัทอยู่ที่ระดับคงที่ประมาณร้อยละ 15
ในขณะที่อัตราส่วนของอุตสาหกรรมอยู่ในระดับสูงกว่าร้อยละ 20
ซึ่งนอกจากความพยายามในการรักษาบุคลากรเดิมให้อยู่กับบริษัทแล้วนั้น
บริษัทยังให้ความสำคัญกับการพัฒนาบุคลากรอื่นให้สามารถทำงานทดแทนบุคลากรที่อาจต้องสูญเสียไปได้
รวมทั้งการสรรหาบุคลากรใหม่ที่มีความสามารถเพื่อทดแทน
ซึ่งจะสามารถลดความเสี่ยงในด้านการพึ่งพาบุคลากร
ทั้งนี้ยังสามารถเพิ่มศักยภาพในการบริการของบริษัทเพื่อให้เกิดประโยชน์สูงสุดแก่ลูกค้าอีกด้วย

ความเสี่ยงจากการพึ่งพาลูกค้ารายใหญ่

บริษัท
มีสัดส่วนการขายสินค้าและให้บริการกับลูกค้ารายใหญ่รายหนึ่งซึ่งในอนาคตหากลูกค้าดังกล่าวมีการเปลี่ยนแปลงทั้งด้านโครงสร้างผู้บริหาร
การแต่งตั้งผู้ให้บริการรายใหม่
หรือการลดงบประมาณการลงทุนด้านคอมพิวเตอร์และเทคโนโลยีสารสนเทศ
จะส่งผลกระทบต่อผลประกอบการของบริษัทพอสมควร

การขายสินค้าและบริการให้กับลูกค้าดังกล่าว ซึ่งเป็นผู้นำในอุตสาหกรรมสื่อสารโทรคมนาคม ถือเป็น
กลยุทธ์หลักที่สำคัญในการสร้างอัตราการเติบโตของบริษัทในอดีตที่ผ่านมา นั่นคือ
การมุ่งเน้นให้บริการสำหรับบริษัทผู้นำในอุตสาหกรรมที่มีความต้องการงานบริการด้านเทคโนโลยีสารสนเทศ
และมีอัตราการขยายตัวของงบประมาณการลงทุนสูงและการสร้างความสัมพันธ์กับลูกค้าในลักษณะพันธมิตรทางธุรกิจ
ทั้งนี้
งานบริการที่ให้กับลูกค้าดังกล่าวเป็นฐานการเรียนรู้ที่ช่วยเสริมสร้างและพัฒนาความรู้ของบริษัทเกี่ยวกับธุรกิจสื่อสารโทรคมนาคม
ซึ่งใช้เทคโนโลยีระดับสูงและต้องการการเรียนรู้ตลอดเวลา
นอกจากนี้ผลงานที่ได้ยังสามารถใช้ในการอ้างอิงเพื่อสร้างความเชื่อถือสำหรับการขยายงานไปในส่วนการให้คำปรึกษา
ซึ่งช่วยให้บริษัทสามารถขยายฐานลูกค้าไปยังองค์กรต่างๆ ทั้งในและต่างประเทศ อนึ่ง
บริษัทยังแสดงให้เห็นถึงวัฒนธรรมขององค์กรและการบริการที่ดีทำให้เกิดความสัมพันธ์อันดีกับลูกค้าดังกล่าวโดยได้รับความไว้วางใจในการใช้บริการเรื่อยมาด้วยมูลค่างานที่เพิ่มขึ้นตามลำดับ

นอกจากนี้ในปัจจุบันบริษัทมีนโยบายที่ชัดเจนในการขยายการให้บริการและฐานลูกค้าไปยัง
ภาคอุตสาห-กรรมอื่นที่มีแนวโน้มเติบโตสูงด้วยกลยุทธ์เดียวกันคือมองลูกค้าเสมือนพันธมิตรที่จะเติบโตไปด้วยกัน
เช่น ธุรกิจการเงินการธนาคาร ภาครัฐและการศึกษา และกลุ่มอุตสาหกรรมการผลิต
เพื่อเป็นการลดความเสี่ยงจากการพึ่งพารายได้จากลูกค้าหรืออุตสาหกรรมรายหนึ่งรายใด

โดยในปี 2546 สัดส่วนรายได้จากการจัดจำหน่ายไปยังลูกค้าในกลุ่ม ธุรกิจการเงินและการธนาคาร
ภาครัฐและการศึกษา และกลุ่มอุตสาหกรรมการผลิต ได้มีการขยายตัวเพิ่มมากขึ้นเมื่อเทียบกับปี
2545 โดยคิดเป็นอัตราส่วนร้อยละ 23
ซึ่งแสดงถึงศักยภาพในการขยายการให้บริการไปยังอุตสาหกรรมกลุ่มอื่นๆ ได้อย่างชัดเจน

ความเสี่ยงจากการพึ่งพาผู้จัดจำหน่ายหรือผู้ผลิตสินค้าน้อยราย 

บริษัทสั่งซื้อสินค้าส่วนใหญ่จากผู้ผลิตสินค้าจากต่างประเทศ 2 ราย คือ Sun Microsystems และ
Cisco Systems
โดยมีความสัมพันธ์กับผู้ผลิตทั้งสองในฐานะตัวแทนการจำหน่ายและพันธมิตรทางธุรกิจ ทั้งนี้
ในอนาคตการเปลี่ยนแปลงทางธุรกิจหรือนโยบายการแต่งตั้งตัวแทนจำหน่ายของผู้ผลิตดังกล่าว
รวมถึงการให้สิทธิประโยชน์ต่างๆ ในการเป็นตัวแทนจำหน่าย
อาจส่งผลกระทบต่อต้นทุนการดำเนินงานของบริษัทได้

เนื่องจากลักษณะการประกอบธุรกิจของบริษัทมุ่งเน้นการให้บริการ
และการขายสินค้าในรูปแบบครบวงจร (Total Solution) มากกว่าการขายตัวสินค้า
บริษัทจึงค่อนข้างมีอิสระในการกำหนดหรือเลือกสรรผลิตภัณฑ์ที่มีความเหมาะสมกับความต้องการของลูกค้า
ทำให้บริษัทมีอำนาจในการต่อรองที่สูงกว่าตัวแทนจำหน่ายสินค้าทั่วไป นอกจากนี้ การมีฐานผลิตภัณฑ์
(Portfolio of Products) จากผู้ผลิตมากกว่า 10 ราย
ยังช่วยให้บริษัทมีความสามารถและความยืดหยุ่นในการเลือกใช้ผลิตภัณฑ์
อันเป็นการลดความเสี่ยงจากการล้าสมัยของเทคโนโลยีหรือการเปลี่ยนแปลงทางธุรกิจของผู้ผลิตได้

ความเสี่ยงจากความล่าช้าของโครงการ

โดยทั่วไป ระยะเวลาการให้บริการของบริษัทสำหรับแต่ละโครงการอยู่ระหว่าง 3-6 เดือน
การให้บริการของบริษัทอาจมีความเสี่ยงจากการส่งมอบงานล่าช้า ซึ่งอาจมีสาเหตุมาจากลูกค้าเอง
เช่น การเปลี่ยนแปลงความต้องการหรือคุณสมบัติของระบบที่จะพัฒนา
ซึ่งในกรณีนี้บริษัทสามารถเรียกเก็บเงินเพิ่มเติมจากลูกค้าได้
หรือสาเหตุอาจเกิดจากความล่าช้าในการทำงานของบริษัทเอง
ซึ่งบริษัทอาจมีความเสี่ยงที่จะถูกลูกค้าปรับค่าเสียหาย

ทั้งนี้ ตั้งแต่เริ่มดำเนินกิจการบริษัทไม่เคยมีประวัติการถูกเรียกค่าเสียหายจากความล่าช้าของงาน
จากลูกค้า
จึงเป็นเครื่องพิสูจน์ให้เห็นถึงความสามารถในการจัดการความเสี่ยงด้านนี้ของบริษัทได้เป็นอย่างดี
โดยบริษัทได้ใช้ระบบ CMM
เข้ามาช่วยในการกำหนดกระบวนการให้บริการสำหรับลูกค้าแต่ละรายอย่างละเอียด โดยจะจัดทำ
ตารางการทำงานโดยมีการปรับปรุงแผนงานให้สอดคล้องกับระยะเวลาที่กำหนดและส่งมอบงานให้กับลูกค้าเป็นระยะอย่างมีระบบและต่อเนื่อง
ซึ่งจะทำให้บริษัทสามารถแก้ไขปัญหาที่อาจเกิดขึ้นได้อย่างรวดเร็วและทันเวลาโดยไม่กระทบต่อโครงการโดยรวม

ความเสี่ยงจากการเปลี่ยนแปลงของเทคโนโลยี

ธุรกิจด้านคอมพิวเตอร์และเทคโนโลยีสารสนเทศเป็นธุรกิจที่เปลี่ยนแปลงรวดเร็ว
เนื่องจากเทคโนโลยีที่ใช้มีการพัฒนาและเปลี่ยนแปลงตลอดเวลา ดังนั้น
การเก็บรักษาสินค้าหรือผลิตภัณฑ์ไว้จึงมีความเสี่ยงต่อการล้าสมัยหรือการลดลงของมูลค่าค่อนข้างมาก
สำหรับการบริการให้คำปรึกษาบริษัทอาจมีความเสี่ยงในการนำเสนอผลิตภัณฑ์หรือทางออกในการตอบสนองความต้องการใช้งานที่ล้าสมัยให้กับลูกค้า
ซึ่งจะทำให้มูลค่าเพิ่ม (Value Added) ของบริการของบริษัทลดลง
และทำให้บริษัทสูญเสียความสามารถในการแข่งขันในระยะยาวได้

อย่างไรก็ดี
ในส่วนของความเสี่ยงจากการล้าสมัยหรือการลดลงของราคาสินค้าจะมีผลกระทบกับบริษัทน้อยมาก
เนื่องจากบริษัทไม่มีนโยบายในการเก็บรักษาสินค้าคงคลัง
คำสั่งซื้อสินค้าจากผู้ผลิตหรือผู้จัดจำหน่ายจะกระทำก็ต่อเมื่อจะต้องทำการส่งมอบหรือติดตั้งให้กับลูกค้า
(Built to Order) สำหรับความเสี่ยงในการนำเสนอ
ผลิตภัณฑ์หรือทางออกในการตอบสนองความต้องการใช้งานที่ล้าสมัยให้กับลูกค้า
สามารถป้องกันโดยการติดตามความเคลื่อนไหวและแนวโน้มความต้องการของอุตสาหกรรมของลูกค้า
ตลอดจนเทคโนโลยีและนวัตกรรมใหม่ๆ ทั้งนี้บริษัทยังได้จัดตั้งคณะกรรมการเทคโนโลยี
(Technology Committee) ซึ่งประกอบไปด้วยผู้บริหารและผู้เชี่ยวชาญจำนวน 7 คน
ซึ่งมีความรู้และประสบการณ์เกี่ยวกับเทคโนโลยีสารสนเทศในสาขาต่างๆ
เพื่อร่วมกันพิจารณาและกำหนดทิศทางในการเลือกผลิตภัณฑ์และนำเสนอเทคโนโลยีและนวัตกรรมใหม่ๆ
เหล่านี้ต่อลูกค้า
นอกจากนี้บริษัทยังมีวัฒนธรรมองค์กรที่ให้ความสำคัญต่อการปรับตัวเปิดรับต่อเทคโนโลยีและนวัตกรรมใหม่ๆ
ตลอดเวลา โดยทั้งนี้ อายุเฉลี่ยของพนักงานของบริษัทอยู่ที่ประมาณ 28-29 ปี
ซึ่งเป็นกลุ่มที่มีความพร้อมที่จะเรียนรู้และตอบรับเทคโนโลยีใหม่เสมอ
และสามารถปรับตัวได้อย่างรวดเร็ว

ความเสี่ยงทางด้านอัตราแลกเปลี่ยน

2.  ความเสี่ยงในการเปลี่ยนแปลงของอัตราแลกเปลี่ยนมีเฉพาะรายการลูกหนี้และเจ้าหนี้สกุลเงินตราต่างประเทศที่เป็นการค้าปกติของบริษัท
    โดยบริษัทได้เข้าทำสัญญาซื้อขายเงินตราต่างประเทศล่วงหน้าเพื่อป้องกันความเสี่ยงจากอัตราแลกเปลี่ยนดังกล่าวซึ่งส่วนใหญ่มีอายุสัญญาไม่เกิน
    1 ปี